Luxemburg

: *Hierdie artikel handel oor die land in Europa. Vir ander gelyknamige gebruike, sien gerus Luxemburg (dubbelsinnig).*

**Luxemburg** (Luxemburgs: *Lëtzebuerg*, [ˈlətsəbuə̯ɕ], ; Duits: *Luxemburg*, [ˈlʊksm̩bʊʁk], ; Frans: *Luxembourg*, [lyksɑ̃buʁ], ), amptelik die **Groothertogdom Luxemburg** (Luxemburgs: *Groussherzogtum Lëtzebuerg*, [ˈgʀəʊ̯sˌhɛχtsoːktuːm ˈlətsəbuːə̯ɕ]; Duits: *Großherzogtum Luxemburg*, [ˈgʁoːsˌhɛɐ̯tsoːktuːm ˈlʊksm̩ˌbʊɐ̯k], ; Frans: *Grand-Duché de Luxembourg*, [ɡʁɑ̃ dyʃe də lyksɑ̃buʁ], ), is op een na die kleinste staat van die Europese Unie, met 'n oppervlakte van 2&nbsp;586&nbsp;km² en 'n bevolking van 671&nbsp;254 (2024).

In 2008 was 68,7 persent van die bevolking Rooms-Katoliek, naas 3,7 persent lidmate van Protestantse en ander Christelike kerke en 2,6 persent aanhangers van ander gelowe. 24,9 persent van die bevolking was ongebonde. Die jaarlikse bevolkingsgroei het in 2013 sowat 2,4 persent beloop.

Die stedelike bevolking in Luxemburg het in 2003 92,5 persent beloop. Die grootste stede naas Luxemburg (stad) met 83&nbsp;800 inwoners is Esch-Uelzecht (Frans: Esch-sur-Alzette, 29&nbsp;100 inwoners in 2007), Déifferdeng (Frans: *Differdange*, Duits: *Differdingen*, 20&nbsp;100 inwoners), Diddeleng (Frans: *Dudelange*, Duits: *Düdelingen*, 18&nbsp;000 inwoners), Péiténg (Pétange/Petingen, 15&nbsp;000 inwoners) en Suessem (Sanem/Sassenheim, 14&nbsp;100 inwoners). Echternach is 'n bekende bedevaartsentrum en toeristebestemming.

## Taalbeleid 
[duimnael|[Luxemburgs|Lëtzebuergesch: Straatbord in Mondorf-les-Bains (Munneref)]]
Weens die noue politieke en ekonomiese bande met België is Frans die taal van die administrasie en wetgewing, terwyl koerante merendeels in Duits verskyn. Die inheemse dialek en omgangstaal, Luxemburgs of Lëtzebuergesch, is 'n Moesel-Frankiese streektaal wat tot die Middelduitse groep van dialekte behoort. Net soos die Switsers-Duitse dialek in Switserland het Lëtzebuergesch sedert die Tweede Wêreldoorlog al hoe meer gewild geraak en dien intussen selfs as derde amptelike taal.

Hoewel daar in 1946 pogings onderneem is om die spelling te hervorm, volg dit in die algemeen nog steeds meer of minder die reëls van die Duitse taal. Talle vreemde woorde word uit die Franse taal oorgeneem. Meertaligheid beteken in Luxemburg dat net die situasie bepaal watter taal gebruik word: Lëtzebuergesch is die omgangstaal wat ook in die parlement, op die radio en op die televisie gebruik word; Duits is die taal van die meeste koerante; terwyl die onderwys op skool aanvanklik in Duits en later in Frans voorsien word.

## Verdediging 
duimnael|Luxemburgse soldate in 2008 op die Grootherdogdom se Nasionale Dag
Volgens die Londense Verdrag van 11 Mei 1867 sou Luxemburg 'n onbewapende neutraliteit handhaaf. Vanweë sy negatiewe ervarings gedurende die Eerste en Tweede Wêreldoorlog – ondanks die Groothertogdom se ewige neutraliteit is dit in albei oorloë deur Duitse troepe beset – het die land sy beleid van neutraliteit in 1948 laat vaar. Ingevolge 'n groothertoglike verordening van 30 November 1944 is hierdie besluit reeds gedurende die Tweede Wêreldoorlog geneem en algemene diensplig ingevoer. Hierdie maatreël is in 1948 deur die Luxemburgse parlement bekragtig.

Diensplig is in 1967 weer afgeskaf. Vrywilligers in die weermag geniet ná hul militêre loopbaan besondere voorregte wat betref toegang tot die staatsdiens (byvoorbeeld polisiediens, posdiens, doeane of gevangenisdiens).

Luxemburg se huidige strydmag van vrywilligers met sowat 900 offisiere, onderoffisiere en soldate is volledig in NAVO geïntegreer en neem aan internasionale vredesendings deel. Daar is planne om die Luxemburgse weermag met 500 lede te vergroot.

## Verwysings 
## Bronnelys 
; Algemeen
*  
*  

## Eksterne skakels 
*  
*     Amptelike webwerf